Dragi prijatelji in dobrotniki, najprej en velik boglonaj za vso vašo dobroto!

Pri nas v Ugandi je revščina zelo otipljiva. Čeprav je zemlja dokaj rodovitna, pa je kraj, kjer je naš misijon, mnogo prenaseljen. Naše družine so zelo številčne, poleg tega pa imamo tudi veliko priseljencev iz Ruande, saj živimo na jugu države, zelo blizu Ruande. Tudi iz drugih delov države so se ljudje priselili na naš konec. Večina teh ljudi, pa tudi marsikdo od domačinov, tako nima niti svoje hiše, kaj šele zemlje, ki bi ga lahko nahranila. To pomeni, da zjutraj vstanejo, si oprtajo motiko na rame in gredo iskat delo. Če imajo srečo, popoldne prinesejo domov nekaj hrane in je tako večerja njihov prvi in zadnji obrok. O zdravstvu in šolanju mi verjetno ni potrebno izgubljati besed, glede na to, da so vse storitve plačljive. Tudi sicer je sama družina pri nas zelo ranljiva, saj se veliko moških kljub veliki revščini zateka v alkohol, namesto da bi pomagali skrbeti za družino. Še huje pa je, in tega žal tudi ni zelo malo, ko to počne tudi mati. Še vedno je veliko primerov, ko ima moški več žena in s tem še več otrok, za katere pa ni sposoben skrbeti. Zelo pogosto se zgodi, da otroke preprosto pustijo pri starih starših (velikokrat so babice same) in gredo boljšemu življenju naproti, ki ga v večini primerov ne najdejo in se tako sploh ne vrnejo ter ne prispevajo prav nič za otroke. Tako se morajo babice znajti, kakor vedo in znajo, da preživijo sebe in svoje vnuke …

Sestre se trudimo biti blizu tem najrevnejšim. Tega pa nam zagotovo ne bi uspelo tako učinkovito, če ne bi bilo vas, dragi prijatelj in dobrotniki, ki s svojim, pa naj se vam zdi še tako majhnim darom, ki je za nas vedno velik, podpirate dobrodelne misijonske projekte, med katerimi sta tudi projekta Slovenske karitas: Z delom do dostojnega življenja in Kupi kozo.

Na naš misijon vsako jutro potrkajo ljudje s prošnjo za delo. In sestre se zavedamo, da je od tega odvisno, ali bo ta družina danes imela kaj dati v usta ali ne. Ena od rednih žena, ki dela na našem polju, je Grace, mlada mamica, ki je pribežala v naš kraj skupaj z dvema simpatičnima malima otrokoma. Nikogar ni poznala in s seboj so prinesli le to, kar so imeli na sebi. Mož je v zaporu, sama pa je bila čisto shirana in hudo bolna – poleg aidsa je imela tudi zastarane bolezni, ni pa imela denarja, da bi si jih pozdravila. In prav tako otroka. Danes je otroka res lepo videti – oba sta nasmejana, zdrava in umita. Starejša deklica je že začela hoditi v vrtec, ki je pri nas v obliki šole, in je med uspešnejšimi otroki. Grace pa sedaj tudi izgleda mnogo bolje. Z zdravili nadzira sicer neozdravljivi aids in tako lahko pridno dela ter skrbi za svojo družino.

Pa tudi skoraj 50 revnih družin na območju naše župnije, ki je velika približno 60 km2, smo razveselili s kozami. Večina teh jé – če jé – meso le enkrat na leto – za Božič, sedaj pa so dobili čisto svojo kozo … Ne morem vam opisati njihovega veselja in hvaležnosti! No, koz sicer ne bodo pojedli sami, z vzrejo pa si bodo lahko pomagali pri golem preživetju in šolanju otrok.

Zato še enkrat iz vsega srca hvala! Vaša dobrota lajša trpljenje in riše na obraz mojih afriških prijateljev, pa tudi nas sester, nasmehe do ušes. Naj vam dragi Bog za vse to v obilju povrne!

s. Urša Marinčič,

Šolska sestra sv. Frančiška Kristusa Kralja